《送聂文蔚先生出诏狱南归二首 其二》
明代·尹台

少日论兵堪弃繻，中年守郡竟投符。玉关人老无徵节，铜柱功成有谤珠。

梦远江湖心独苦，身辞罗罻道何拘。冥冥花月金牛夜，好理残墟种白榆。

作者简介：（1506—1579）明吉安府永新人，字崇基，号洞山先生。嘉靖十四年进士。授编修。迁国子司业，所奖拔多为名士。旋还任修撰，专理诰敕。忤仇鸾，几得罪，会鸾先被杀，乃已。严嵩欲结为姻好，拒之，遂有怨。出为南京祭酒，将行，劝嵩勿害杨继盛。历官为南京礼部尚书。留意理学，其学不傍门户，能密自体验。有《洞农堂集》。